पाकिस्तान हिंसा में 8 की मौत; परमाणु ठिकानों पर कमांडो, 4 में से 2 राज्यों में फौज तैनात
Pakistan Tehreek-e-Insaf (PTI) Imran Khan Arrest Update; Follow Imran Khan News, Latest Updates On Dainik Bhaskar (दैनिक भास्कर)
अल कादिर ट्रस्ट घोटाले में गिरफ्तार पाकिस्तान के पूर्व प्रधानमंत्री इमरान खान को 8 दिन के लिए नेशनल अकाउंटेबिलिटी ब्यूरो (NAB) की रिमांड पर भेज दिया गया है। इमरान की पार्टी पाकिस्तान तहरीक-ए-इंसाफ (PTI) के समर्थकों की सुरक्षा बलों से हिंसक झड़पें बुधवार को भी जारी रहीं।
हिंसा में 8 लोगों की मौत हो चुकी है। दो राज्यों पंजाब और खैबर पख्तूनख्वा प्रांत में फौज तैनात है। बाकी दो राज्यों सिंध-बलूचिस्तान में भी हिंसा हो रही है। चांग इलाके में मौजूद न्यूक्लियर फेसिलिटी पर कमांडो तैनात हैं।
टेम्परेरी कोर्ट में पेशी
बुधवार को NAB के टेम्परेरी कोर्ट में इमरान की पेशी हुई। जांच एजेंसी ने 14 दिन का रिमांड मांगा, कोर्ट ने 8 दिन का दिया। NAB ने खान की पत्नी बुशरा के लिए भी गिरफ्तारी वारंट मांगा, कोर्ट ने मंजूरी नहीं दी।
फौज ने कहा- अफसरों और प्रॉपर्टीज पर हमला नामंजूर, माकूल जवाब देंगे
हिंसा और अपने अफसरों के घर हमले पर फौज ने कहा- हमले प्लान्ड और साजिश के तहत हो रहे हैं। फौज को गद्दार बताया जा रहा है। हमने गुनहगारों की पहचान कर ली है। अब उन्हें माकूल जवाब दिया जाएगा। ये जरूरी है, क्योंकि कुछ लोग सिविल वॉर चाहते हैं।
इंटरनेट बंद 
इस्लामाबाद में रेड अलर्ट है। फॉरेन एम्बेसीज के स्टाफ को बाहर न निकलने की सलाह दी गई है। मुल्क में इंटरनेट बंद है। स्कूल-कॉलेज दो दिन के लिए बंद कर दिए गए हैं। खान पर सरकारी खजाने (तोशाखाना) के तोहफे बेचने के मामले में भी आरोप तय कर दिए गए हैं। दोषी साबित हुए तो ताउम्र चुनाव नहीं लड़ सकेंगे।
गिरफ्तारी सही, तरीका गलत
मंगलवार देर रात इस्लामाबाद हाईकोर्ट ने खान की गिरफ्तारी को सही, लेकिन तरीके को गलत ठहराया। सरकार ने कहा- इमरान की जान को खतरा हो सकता है, उन्हें किसी अदालत में पेश करने के लिए नहीं ले जाया जाएगा।
गिरफ्तारी क्यों और कैसे
मंगलवार को खान को इस्लामाबाद हाईकोर्ट से गिरफ्तार किया गया। वो 2 मामलों में जमानत के लिए पहुंचे थे। गिरफ्तारी अल कादिर यूनिवर्सिटी ट्रस्ट स्कैम केस में की गई है।
क्या है अल-कादिर ट्रस्ट केस
सरकार के मुताबिक- खान जब प्रधानमंत्री बने तो उन्होंने लैंड माफिया मलिक रियाज को मनी लॉन्ड्रिंग केस में फंसाया। लंदन में उसके 40 अरब जब्त कराए। बाद में ये पैसा ब्रिटेन सरकार ने पाकिस्तान को सौंप दिया। इमरान ने यह जानकारी कैबिनेट को भी नहीं दी।
इसके बाद इमरान ने अल कादिर ट्रस्ट बनाया। इसने अल कादिर मजहबी तालीम देने के लिए अल कादिर यूनिवर्सिटी बनाई। इसके लिए अरबों रुपए की जमीन मलिक रियाज ने दी। बुशरा बीबी को डायमंड रिंग भी गिफ्ट की। बदले में रियाज के तमाम केस खत्म कर दिए गए। उसे करोड़ों रुपए के सरकारी ठेके भी मिले।
होम मिनिस्टर राणा सनाउल्लाह ने कहा- 60 अरब रुपए की चपत सरकारी खजाने को लगी। 13 महीने में एक बार भी इमरान या बुशरा पूछताछ के लिए नहीं आए। 4 साल बाद भी इस यूनिवर्सिटी में 32 स्टूडेंट्स ही हैं।
केस बहाना, असली वजह कुछ और 
इमरान की गिरफ्तारी, चश्मदीद की जुबानी 
एक चश्मदीद के मुताबिक खान के हाईकोर्ट में दाखिल होने के फौरन बाद रेंजर्स भी आ गए। उन्होंने इमरान को पकड़ा और जबरन गाड़ी में डाल दिया।
फौज से दुश्मनी भारी पड़ी
2018 में इमरान फौज की मदद से ही सत्ता में आए थे। बाद में ISI चीफ लेफ्टिनेंट जनरल फैज हमीद के ट्रांसफर के मुद्दे पर उनका उस वक्त के आर्मी चीफ जनरल कमर जावेद बाजवा से विवाद हो गया। इसके बाद पिछले साल अप्रैल में उनकी सरकार गिर गई। खान फौज के खिलाफ बयानबाजी करने लगे।
ये खबरें भी पढ़ें...
इमरान खान गिरफ्तार:फौज को धमकी के 4 घंटे बाद गिरफ्तारी; आर्मी हेडक्वॉर्टर पर हमला-अफसरों के घर जलाए
​​​​पाकिस्तान के पूर्व प्रधानमंत्री इमरान खान को मंगलवार दोपहर करीब 3 बजे इस्लामाबाद हाईकोर्ट से गिरफ्तार कर लिया गया। उनकी गिरफ्तारी पाकिस्तानी रेंजर्स ने की है। इमरान खान 2 केसेस में जमानत के लिए हाईकोर्ट पहुंचे थे। इमरान की पार्टी पाकिस्तान तहरीक-ए-इंसाफ (PTI) ने कहा- खान को रॉड से पीटा गया। पूरी खबर पढ़ें...